
            Aus Mäßigkeit entspringt ein reines Glück.

            (Måtehold er lykkens utspring.)

            Johann Wolfgang von Goethe, Die natürliche Tochter, 1803

         

      

   
      Forord

      
         
            Denne boka handler om begrensningens kunst og verdien av å gå glipp av noe. Den argumenterer
                  dels for at det for oss som samfunn er tvingende nødvendig å lære seg denne kunsten
                  hvis vi skal kunne håndtere samtidens og fremtidens kriser. Dels argumenterer den
                  for at det for oss mennesker er verdifullt i seg selv å lære den livskunsten som er
                  forbundet med å «være tilfreds» med noe, i stedet for å hige etter å ha absolutt alt.
                  Boka er derfor forhåpentlig både defensiv og oppbyggelig, i og med at den forsøker
                  å gjøre en dyd ut av nødvendigheten. På et vis bidrar den med en mer politisk dimensjon
                  enn forgjengerne, Stå imot og Ståsteder, men også denne boka tematiserer noen grunnleggende etiske og eksistensielle spørsmål
                  som flere og flere mennesker ser ut til å være opptatt av.

            Jeg hadde opprinnelig tenkt å kalle boka Kunsten å gå glipp av noe, men redaktøren min, Anne Weinkouff, foreslo Gå glipp, i bydende form, som en ertende og forhåpentlig tankevekkende tittel. Det er all
                  grunn til å handle, hevdes det i denne boka, og ifølge analysene du vil finne her,
                  bør det å gå glipp av noe anses som en aktiv handling – stikk i strid med hvordan
                  vi ellers gjerne tenker på det: som noe passivt, noe som «bare skjer». Men det å «gå
                  glipp» av noe i dagens samfunn krever en innsats. Derfor den litt snodige bydeformen,
                  som forhåpentlig ansporer til både tankeaktivitet, og til at disse tankene i en viss
                  grad kan smitte over på leserens handlingsliv.[1] Jeg håper også at Gå glipp vil fungere fint sammen med mine to foregående bøker, Stå imot og Ståsteder. For å stå imot noe, eller holde fast ved noe, må vi nemlig gå glipp av noe annet. Det er enklere sagt enn gjort, men like fullt en eksistensiell, etisk
                  og psykologisk nødvendighet, hevder denne boka.

            Ut over en stor takk til Anne Weinkouff vil jeg gjerne takke Anders Petersen, Lene
                  Tanggaard, Ester Holte Kofod, Thomas Aastrup Rømer og Thomas Szulevicz, som alle har
                  vært så sjenerøse å bruke tid på å lese manuskriptet og komme med verdifulle kommentarer,
                  som har vært nyttige for meg i arbeidet med å gjøre boka ferdig.

         

      

   
      Alle har rett til et kult kjøkken:

      En innledning

      
         
            «Alle har rett til et kult kjøkken», garanteres det i en reklametekst for en kjøkkenprodusent.
                  «Fordi jeg fortjener det!» sier en kjent reklame for kosmetikk. «Just do it!» beordrer
                  et tredje, verdenskjent slagord for en produsent av sportstøy (men er det likegyldig
                  hva vi gjør?). Gudskjelov er vi ikke nødt til å følge disse reklamenes oppfordringer,
                  men de speiler utvilsomt en kultur som lenge har dyrket tanken om at det gjelder å
                  få «så mye som mulig, så fort som mulig», her i livet. Slagordet for «lykkepillen»
                  Paxil lyder: «Do more, feel better, live longer.» Vi skal oppleve så mye som mulig, så lenge som mulig, i så mange sammenhenger som mulig. Tja, hvorfor ikke? Hva skulle hindre oss i det, så lenge
                  vi har mulighetene og ressursene? «I want it all, and I want it now», sang rockegruppa
                  Queen i 1989, og denne bejublingen av viljen til mer har lenge vært et gjennomgående trekk i vår kultur. I siste vers av «I want it all»
                  sang Freddie Mercury: «So much to do in one lifetime (people do you hear me) / Not
                  a man for compromise and wheres and whys and living lies / So I’m living it all, yes
                  I’m living it all.»

            Livet er så kort – noe Mercurys egen tragiske skjebne er et eksempel på – og det gjelder
                  derfor å gjøre og oppleve så mye som mulig nå, før det er for sent – uten noen kompromisser.
                  Slik er det i hvert fall mange som tenker. Idealet blir «I’m living it all» – vi må
                  skynde oss å gripe dagen. Carpe diem er en svært vanlig tatovering, og YOLO (You Only Live Once) er utbredt på sosiale
                  medier. Vi sier til hverandre at det er bedre å gjøre noe man senere angrer på, enn
                  å angre på at det var noe man ikke fikk gjort. Det verste som kan skje, er at man
                  går glipp av noe. Vi lever derfor med FOMO (Fear of Missing Out), for å bruke en annen
                  vanlig forkortelse, og sjekker konstant smarttelefonen etter nye statusoppdateringer,
                  sportsresultater, reisetilbud eller hva vi nå interesserer oss for. Men det er ikke
                  så lett å rekke å gjøre alt, derfor trenger vi hjelp for å få det til. Et søk på Amazon
                  gir treff på nesten to tusen bøker som ut fra tittelen handler om å få gjort mer (eng.
                  «get more done»), for eksempel Get More Done in Less Time – And Get on With the Good Stuff. Ved et søk på bare «do more» dukker det opp over tretten tusen titler, fra Do More Better: A Practical Guide to Productivity til Do More in Less Time: How You Can Achieve Your Goals and Live a Balanced Life. Til gjengjeld finnes det svært få bøker om hvordan man kan rekke mindre på lengre
                  tid – men kanskje det er nettopp det vi kunne trenge?

            Spørsmålet er hvordan vi skal klare å fokusere i en verden full av muligheter og fristelser.
                  Vi blir konstant bombardert med invitasjoner, i bredeste forstand, i alt fra reklame
                  til sosiale medier, til å gjøre noe, mene noe, oppleve noe, kjøpe og forbruke noe.
                  Det er tøff konkurranse om oppmerksomheten vår, og det kan være vanskelig å skjelne
                  vesentlig fra uvesentlig, fordi det samlet treffer oss som en voldsom bølge av informasjon.
                  Vi prøver å «surfe på nettet» (som vi sa på 1990-tallet) og på informasjonsbølgen,
                  men ramler ofte av brettet og blir liggende og plaske forvirret i havet. En stor del
                  av livet vårt er etter hvert innrettet som en slags opplæring i å oppleve så mye som
                  mulig. Vi fristes av hurtiglån, supertilbud og enda en episode av favorittserien vår,
                  som vi selvfølgelig selv velger «sendetidspunkt» for via strømmetjenestene. Som art
                  har vi skapt oss et samfunn med et kulturelt landskap, en økologisk nisje, av invitasjoner,
                  fristelser, muligheter og tilbud, mens vi langt sjeldnere øver oss i begrensningens
                  kunst, å si nei, å velge bort noe. Vi skoleres ikke i tilstrekkelig grad til å gå
                  glipp av noe. Denne boka handler om nødvendigheten av å gå glipp, for både individet
                  og samfunnet, og den råder leseren til å gjøre nødvendigheten til en dyd, og rett
                  og slett øve på å gjøre det å gå glipp av noe til en kunst.

            Nødvendigheten av denne kunsten skyldes at vi lenge har levd med overforbruk, uhemmet
                  vekst og utpining av naturressursene. Dette er temaet for neste kapittel. Detaljene
                  i de krisene vi har skapt, kan og bør diskuteres, men at disse selvforskyldte krisene eksisterer, er vitenskapelig veldokumentert, og et premiss
                  i denne boka. Dyden – som nødvendigheten kan og bør lede frem til – er ikke et fikst
                  økofilosofisk påfunn, men derimot en bærende tanke i den livsfilosofiske tradisjonen
                  som går tilbake til de gamle greske filosofene, hvor måtehold var en viktig karakteregenskap.
                  I mange sammenhenger ble måtehold (sophrosyne på gresk) til og med fremhevet som en såkalt kardinaldyd, altså at den ble oppfattet
                  som en helt nødvendig komponent i alle former for etisk handling. Andre dyder, som
                  mot eller gavmildhet, kunne ifølge de gamle grekerne bare utøves på passende vis hvis
                  man var måteholden i ett og alt, altså at man mestret kunsten å gå glipp av noe. Hvis
                  jeg «vil ha alt», blir jeg egentlig ikke ordentlig dyktig til noe bestemt, heller
                  ikke i etisk forstand. Ifølge denne tanke-gangen forutsetter det å leve et rikt og
                  blomstrende menneskeliv at man utviser en viss grad av selvmestring og -kontroll –
                  ikke som masochistisk selvpining eller som et asketisk eller anorektisk prosjekt,
                  hvor avholdet i seg selv gis verdi, men derimot som en forutsetning for at man skal
                  kunne gjøre mest mulig godt ut av det mennesket man nå engang er, med det ansvaret
                  man nå engang er blitt tildelt.

            Når måtehold og avhold diskuteres i moderne psykologi, skjer det gjerne under overskriften
                  selvkontroll. Selvkontroll er ikke uviktig, men i denne boka behandles den psykologiske dimensjonen
                  ved det å gå glipp av noe bare som én blant flere relevante dimensjoner. Jeg skal
                  ta for meg fem slike, formulert som overordnede argumenter som utgjør bokas kapitler.

            Jeg begynner med det politiske argumentet, som handler om vårt felles liv, og hvor
                  vi kan hente et grunnleggende argument for nødvendigheten av å lære seg å være fornøyd.
                  Kloden har begrensede ressurser til stadig flere mennesker, og globalt har ulikheten
                  vokst betydelig de siste tiårene. Hvis vi skal kunne sikre et bærekraftig liv for
                  flest mulig, ideelt for oss alle, blir vi nødt til å lære oss begrensningens kunst
                  – spesielt her i den rikeste delen av verden.

            Deretter presenterer jeg det eksistensielle argumentet, hvor det å fokusere og det
                  å velge bort noe, ut fra Søren Kierkegaards litt høystemte prosa, handler om å være
                  ren i sitt hjerte: «Hjertets renhet er å ville det ene», som han skrev. En eksistensiell
                  drøfting må inneholde en erkjennelse av at man ikke på død og liv «må ville det hele»
                  (som Piet Hein skrev om), men derimot leve sitt liv med oppmerksomheten rettet mot
                  noe bestemt, for at livet skal lykkes for en, ikke bare flyte ut, uten noen form.

            Jeg fortsetter med det etiske argumentet, som tar for seg vårt forhold til andre.
                  Grunntanken her er at man bare kan leve opp til sine forpliktelser som menneske hvis
                  man er villig til å gå glipp av noe for kontinuerlig å kunne være til stede for konkrete
                  andre mennesker i ens liv. Det er spesielt her den klassiske dydstenkningen blir relevant,
                  med tanken om måtehold (sophrosyne) som sentral komponent i et etisk liv.

            Det neste argumentet er det psykologiske, hvor det mer håndgripelig handler om å øve
                  seg i selvkontroll, og hvorfor dette er så vanskelig i et fristende, opplevelsesorientert
                  forbrukersamfunn. Menneskenes psyke har tilsynelatende et tragisk aspekt, som noen
                  ganger omtales som «den hedonistiske tredemølla»: Så snart vi har oppnådd et eller
                  annet verdt å trakte etter, venner vi oss til det, og det mister raskt sin tiltrekning
                  – derfor må vi hele tiden finne opp nye mål å strebe etter, i en evig jakt som kanskje
                  ikke slutter før livet opphører. Mye vil ha mer. Det virker jo umiddelbart snodig
                  at selv mennesker i vår del av verden, som i verdenshistorisk målestokk er ufattelig
                  rike, sliter seg halvt eller helt i hjel for å få enda mer. Er det kanskje mulig å
                  bryte denne onde sirkelen?

            Det siste argumentet for at vi bør gå glipp av mer, er hentet fra estetikken. Tanken
                  om at det kan finnes skjønnhet i det enkle, er en klassisk idé som er formulert i
                  både kunsten og vitenskapen. Kanskje gjelder den også for kunsten å leve? Jeg argumenterer
                  for at det kan finnes estetisk verdi i enkle ritualer, ritualer som organiserer hverdagen
                  og frigjør energi og ressurser til viktige gjøremål. Dette kapitlet prøver seg også
                  på å gi mer konkrete råd om hvordan man kan øve seg opp i begrensningens kunst. Det
                  kan bli til en livskunst som gjør nødvendigheten til en dyd.

            Samlet er disse argumentene tenkt å vise at det både ligger en politisk nødvendighet
                  bak begrensningens kunst, en eksistensiell dybde i begrensningen, et etisk potensial,
                  en psykologisk gevinst og en estetisk kvalitet i det å gå glipp av noe. Denne oppdelingen
                  i domener må ikke tolkes som den eneste mulige, for det finnes ingen skarpe grenser
                  mellom for eksempel eksistens og psykologi, eller politikk og etikk. Kapitlene overlapper
                  hverandre, men kan også leses uavhengig av hverandre. Jeg har ingen illusjoner om
                  at leserne vil være enige i alle de fem argumentene, men det er da forhåpentlig heller
                  ikke en forutsetning for å få utbytte av boka. Noen vil kanskje legge vekt på det
                  psykologiske, men avvise det politiske – andre vil se det stikk motsatt. Mitt eget
                  mål med boka er å vise, gjennom analyser av tilværelsens mange sider, at det har en
                  grunnleggende verdi å gå glipp av mer enn de fleste av oss har vennet seg til å gjøre.
                  Vi kan alle øve oss på å fokusere, å velge bort, å være tilfreds med mindre av det
                  uvesentlige – og dermed forhåpentlig få mer tid til det vesentlige. «Do less, more
                  thoroughly», var rådet antropologen Harry Wolcott ga studentene når de skulle skrive
                  avhandlinger, med ham som veileder.[1] Kanskje flere av oss kunne hatt godt av å ta til oss dette rådet om å gjøre mindre
                  – men gjøre det grundigere. Ikke bare som studenter, men i livet i det hele tatt.
                  Men forutsetningen er altså at vi våger å gå glipp av mer. Dette krever mot til å
                  forplikte seg til noe bestemt. Denne bokas ærend er å fremheve det å gå glipp av noe
                  som en kunst, en kunst som kan begrunnes politisk, eksistensielt, etisk, psykologisk
                  og estetisk.

